|  |  |  |
| --- | --- | --- |
|  ZnakRZS | Република СрбијаРепублички завод за статистику | ISSN 0353-9555 |
| **САОПШТЕЊЕ** | **ЗС94** |
| број 286 - год. LXXIV, 25.10.2024. |  |
| **Одсек за статистику и рачуне животне средине** | СРБ286 ЗС94 251024 |

**Рачун за Сектор еколошких добара и услуга, 2022.**

Сектор еколошких добара и услуга део је економије који се састоји од хетерогеног скупа произвођача робе и услуга чији је циљ заштита животне средине и управљање природним ресурсима.

Еколошка добра и пружене услуге заштите животне средине имају за циљ: спречавање или минимизирање загађења, деградације или исцрпљивања природних ресурса; поправљање нанете штете; смањење, уклањање, третман и управљање загађењем, деградацијом и исцрпљивањем природних ресурса; као и обављање других активности попут мерења и праћења, контроле, истраживања и развоја, образовања, обуке, информација и комуникације у вези са заштитом животне средине или управљањем ресурсима.

Рачун за Сектор еколошких добара и услуга пружа податке о производњи (аутпут), додатој вредности, запослености и ​​извозу.

Производња у Сектору еколошких добара и услуга у 2022. години износила је 171 734 мил. РСД, бруто додата вредност процењена je на 56 199 мил. РСД, укупан број запослених износио је 37 514, изражен еквивалентом пуне запослености, а извоз на 30 616 мил. РСД.

Сектор еколошких добара и услуга бележи раст производње за 13,5% у 2022, у односу на 2021. годину, пораст БДВ-а за 13,3%, раст запослености за 3,5%, као и пораст извоза за 23,5%.

Удео БДВ-а из Сектора еколошких добара и услуга у укупној додатој вредности за Републику Србију износи 0,9% у 2022. години.

**Табела 1.** Производња, БДВ, запосленост и извоз у Сектору еколошких добара и услуга

|  |  |  |  |
| --- | --- | --- | --- |
|  | 2021\* | 2022 | Индекс, 2022/2021  |
| **Производња – аутпут**,мил. РСД | 151 312 | 171 734 | 113,5 |
| **БДВ**,мил. РСД | 49 618 | 56 199 | 113,3 |
| **Запосленост** (еквивалент пунe запослености – ФТЕ) | 36 244 | 37 514 | 103,5 |
| **Извоз**,мил. РСД | 24 786 | 30 616 | 123,5 |

\* Исправљени подаци.

Све четири варијабле у Сектору еколошких добара и услуга могу бити приказане одвојено, према Активностима заштите животне средине и Активностима управљања ресурсима.

Активности заштите животне средине (у даљем тексту: ЦЕПА) имају за циљ превенцију, смањење и елиминацију загађења и било какве друге деградације животне средине. Оне обухватају све мере које се предузимају како би се деградирано окружење вратило у одговарајуће стање.

Активности управљања ресурсима (у даљем тексту: ЦРеМА) имају за циљ заштиту залиха природних ресурса од исцрпљивања.

**Табела 2.** Производња, БДВ, запосленост и извоз у Сектору еколошких добара и услуга према доменима заштите животне средине (ЦЕПА и ЦРеМА)

|  |  |  |  |
| --- | --- | --- | --- |
|  | 2021\* | 2022 | Индекс, 2022/2021 |
|  | Активности заштите животне средине (ЦЕПА) |
| **Производња – аутпут,** мил. РСД | 96 370 | 110 766 | 114,9 |
| **БДВ**,мил. РСД | 30 978 | 35 029 | 113,1 |
| **Запосленост** (еквивалент пунe запослености – ФТЕ) | 22 166 | 22 869 | 103,2 |
| **Извоз**, мил. РСД | 20 871 | 25 841 | 123,8 |
|  | Активности управљања ресурсима (ЦРеМА) |
| **Производња – аутпут,** мил. РСД | 54 943 | 60 968 | 111,0 |
| **БДВ**,мил. РСД | 18 640 | 21 170 | 113,6 |
| **Запосленост** (еквивалент пунe запослености – ФТЕ) | 14 079 | 14 646 | 104,0 |
| **Извоз**, мил. РСД | 3 915 | 4 775 | 122,0 |

\* Исправљени подаци.

Укупан број запослених, изражен еквивалентом пуне запослености у Сектору еколошких добара и услуга, процењен је на 37 514, од чега се 22 869 запослених бавило активностима у вези са заштитом животне средине, а 14 646 запослених активностима управљања ресурсима.

**Граф. 1.** Запосленост у Сектору еколошких добара и услуга према доменима заштите животне средине (ЦЕПА и ЦРеМА)

|  |
| --- |
|  |

\* Исправљени подаци.

Највећи допринос запошљавања у животној средини у домену Управљања отпадом износи 13 793 радна места, а у домену Управљања минералима износи 11 113, изражен еквивалентом пуне запослености.

### Методолошка објашњења

**Рачун за Сектор еколошких добара и услуга (скраћено ЕГСС)** представља један од шест модула европских економских рачуна животне средине према Уредби (ЕУ) број 691/2011. Обухват Сектора еколошких добара и услуга дефинисан je Уредбом Комисије (ЕУ) број 2015/2174, у којој се налази индикативни списак производа и активности за Сектор еколошких добара и услуга.

Извори података који се користе за израду процена укључују: националне рачуне, статистику о трошковима за заштиту животне средине, структурну статистику предузећа, статистику индустријских производа, статистику радне снаге, статистику међународне трговине, пољопривредну статистику и енергетску статистику. Методе обрачуна су документоване у Приручнику за ЕГСС и Практичном водичу за ЕГСС Евростата.

**ЕГСС променљиве**

**Производња (аутпут)** је укупна вредност робе или услуга произведених за употребу изван производне јединице, за властиту крајњу употребу или за залихе на крају извештајног периода.

**Бруто додата вредност** представља допринос производње еколошких производа и услуга БДП-у.

**Запосленост** се мери у еквивалентима пуне запослености. Еквивалент пуне запослености (ФТЕ) јесте мерна јединица запослених лица која омогућава упоредивост запослених, иако раде различит број сати у радној недељи/години. Запослени који ради пуно радно време мери се као један (1) еквивалент пуне запослености или, скраћено, ФТЕ = 1. Запослени који не ради пуно радно време добија пропорционалну вредност у односу на сате у којима је радио.

**ЕГСС домени**

Рачун за Сектор еколошких добара и услуга садржи две широке групе активности и производа:

* заштита животне средине (ЦЕПА) – активности чија је сврха спречавање, смањење и уклањање загађења и било које друге деградације животне средине;
* управљање ресурсима (ЦРеМА) – активности чија је сврха очување и одржавање природних ресурса, чиме се они штите од исцрпљивања.

Подаци ЕГСС-а се прикупљају и о њима се извештава коришћењем следеће поделе:

ЦЕПА 1 – заштита спољног ваздуха и климе, од којих:

ЦЕПА 1.1.2 и 1.2.2 – заштита климе и озонског омотача

ЦЕПА 2 – управљање отпадним водама

ЦЕПА 3 – управљање отпадом

ЦЕПА 4 – заштита и санација тла, подземних и површинских вода

ЦЕПА 5 – смањење буке и вибрација

ЦЕПА 6 – заштита биолошке разноликости и пејзажа

ЦЕПА 7 – заштита од зрачења

ЦЕПА 8 – истраживање и развој животне средине

ЦЕПА 9 – остале активности заштите животне средине

ЦРеМА 10 – управљање водом

ЦРеМА 11 – управљање шумским ресурсима, од којих:

ЦРеМА 11А – управљање шумским површинама

ЦРеМА 11Б – минимизирање уноса шумских ресурса

ЦРеМА 12 – управљање дивљом флором и фауном

ЦРеМА 13 – управљање енергетским ресурсима

ЦРеМА 13А – производња енергије из обновљивих извора

ЦРеМА 13Б – уштеда топлоте / енергије и управљање

ЦРеМА 13Ц – минимизација употребе фосилне енергије као сировина

ЦРеМА 14 – управљање минералима

ЦРеМА 15 – истраживачке и развојне активности за управљање ресурсима

ЦРеМА 16 – остале активности управљања ресурсима

Републички завод за статистику од 1999. године не располаже појединим подацима за АП Косово и Метохија, тако да они нису садржани у обухвату података за Републику Србију (укупно).

Контакт: [neda.cukavac@stat.gov.rs](file:///C%3A%5CUsers%5Cneda.cukavac%5CDesktop%5CETEA%5CSaopstenje%20plus%20Baza%5C2019%5Cneda.cukavac%40stat.gov.rs) ; dusanka.dostanic@stat.gov.rs • тел.: 011 3087-001

Издаје и штампа: Републички завод за статистику, 11 050 Београд, Милана Ракића 5
Tелефон: 011 2412-922 (централа) • Tелефакс: 011 2411-260 • stat.gov.rs
Одговара: Бранко Јосиповић, в. д. директора
Tираж: 20 ● Периодика излажења: годишња